送婁伯高遊吳
作者：牟巘
朝代：宋

paragraphs: 桃花水暖清明前，長堤柳色青如烟。
男兒年少重意氣，春風買醉吳江船。
西湖三月春更好，笙歌錦繡神仙鳥。
紫燕樓深翠黛間，碧羅天凈楊花老。
興亡往事置勿論，千金不惜酬歌尊。
酒酣莫作後庭曲，游人思斷江南魂。
去去知君訪陳迹，吳山吳水青歷歷。
花殘鈿碎館娃空，春草年年爲誰碧。
君行正樂我爲愁，白髮送君思舊遊。
平生漫浪無似我，努力功名須黑頭。